Позитивна Словенија

Позитивна Словенија (Slovene: Pozitivna Slovenija, ПС) била политичка партија на левиот центар во Словенија, основана од Зоран Јанковиќ. Првично формирана под името Список на Зоран Јанковиќ – Позитивна Словенија, подоцна била преименувана во Позитивна Словенија на вториот конгрес на 21 јануари 2012 година.

 Историја 
На 11 октомври 2011 година, Зоран Јанковиќ, тогашен градоначалник на Љубљана, ја најавил својата кандидатура за предвремените парламентарни избори по падот на владата на премиерот Борут Пахор. Повелбата на партијата била донесена на 22 октомври 2011 година, при што Јанковиќ бил едногласно избран за нејзин претседател. Меѓу поддржувачите биле членовите на Националното собрание Матиаж Заношкар, Цвета Залокар Оражем и Рената Брунсколе. Милан Кучан, првиот претседател на Словенија, исто така го поддржал Јанковиќ, истакнувајќи ги неговите постигнувања како претседател на малопродажниот ланец „Меркатор“ и градоначалник на Љубљана.

Јанковиќ истакнал дека целите на партијата вклучуваат создавање на безбедна, социјална и ефикасна држава со стапка на раст на БДП од 4% и буџетски дефицит помал од 3%. Тој изјавил дека неговата крајна цел е да ја позиционира Словенија меѓу најуспешните земји во светот.

Позитивна Словенија освоила 28,51% од гласовите, со што добила 28 пратенички места на предвремените парламентарни избори во Словенија во 2011 година – најмногу од сите политички партии што учествувале. Јанковиќ бил фаворит за премиер, а Позитивна Словенија ги водела коалициските преговори, првенствено со Социјалдемократите (SD), Граѓанската листа на Грегор Вирант (ЛГВ) и DeSUS и бил постигнат прелиминарен коалициски договор,но ЛГВ се повлече два дена подоцна и ја поддржа влада предводена од Словенечката демократска партија, со што Позитивна Словенија остана во опозиција.

Во врска со обвинувањата од 2013 година, изнесени од официјалната Комисија за спречување на корупцијата на Република Словенија, партијата привремено го суспендирала Јанковиќ од сите функции. Аленка Братушек станала нејзина претседателка. Позитивна Словенија поднела иницијатива за разрешување на владата на Јанша, која била усвоена. Братушек станала првата жена премиер на Словенија, а Позитивна Словенија станала главната владејачка партија.

На 30 јануари 2014 година, Позитивна Словенија поднела барање за членство во Алијансата на либерали и демократи за Европа (ALDE), но се повлекла од процесот на зачленување на 30 април 2014 година по одржаниот партиски конгрес.

На 26 април 2014 година, Зоран Јанковиќ повторно бил избран за претседател на партијата со 422 гласа „за“ од вкупно 763 гласачи. Неговиот повторен избор довел до раскол во парламентарната група на Позитивна Словенија: 11 пратеници формирале своја група, додека 2 останале неафилирани; 13 пратеници останаа во рамките на Позитивна Словенија. На 31 мај, фракцијата на Братушек формирала нова партија – Алијансата на Аленка Братушек.

На европските избори во 2014 година, Позитивна Словенија освоила само 6,6% од гласовите, не успевајќи да избере ниту еден пратеник во Европскиот парламент.

Партијата освоила 2,96% од гласовите на парламентарните избори на 13 јули 2014 година и не успеала да освои ниту едно пратеничко место.

Партијата не учествувала на парламентарните избори во 2018 година, ниту пак на кој било нареден изборен процес. Официјално била распуштена во 2024 година.

 Прием 
Одлуката на Јанковиќ да создаде нова политичка партија се совпаднала со најавите за други нови партии, како што се Граѓанската листа на Грегор Вирант и Партијата за одржлив развој. Новата партија добила значителна јавна поддршка уште пред нејзиното официјално основање, освојувајќи го првото место во анкета на весникот Дело. Други анкети ја пласирале партијата меѓу првите три.

Лидерите на партиите од централната левицата, кои Јанковиќ ги поддржал на изборите во 2008 година, имале резерви во врска со неговото влегување во државната политика. Од друга страна, опозицискиот лидер Јанез Јанша тврдел дека Јанковиќ не нуди алтернатива на политиката на Словенија.

Во 2011 година, градоначалниците од источна Словенија, поврзани со Словенечката Демократска партија, се заканиле со отцепување на регионите Долна Штаерска и Прекмурје од централната власт. Тие тврделе дека евентуалната влада предводена од Јанковиќ ќе спроведува политика што ќе биде исклучиво насочена кон Љубљана, занемарувајќи ги интересите на периферните региони.

 Лидери 

 Зоран Јанковиќ, 2011–2013
 Аленка Братушек, 2013-2014 година
 Зоран Јанковиќ, 2014–2018

 Наводи 

 Надворешни врски 



Категорија:Словенечки политички партии